লোকসভা নির্বাচনের আগে ব্রিগেড সমাবেশের ডাক দিল তৃণমূল। বৃহস্পতিবার দলের মহাসচিব পার্থ চট্টোপাধ্যায় সাংবাদিক বৈঠক করে জানিয়েছেন, আগামী ১৯ জানুয়ারি সাম্প্রদায়িক শক্তির বিরুদ্ধে সবাইকে একজোট করতে ব্রিগেডে জনসভার ডাক দেওয়া হয়েছে। এ দিনের বৈঠকে পার্থ বলেন, ‘‘আমাদের উৎসব প্রায় শেষের দিকে। রাজনৈতিক দল হিসেবে তৃণমূল যেমন সকলের পাশে থাকে, তেমন আমাদের রাজনৈতিক দায়িত্বও পালন করতে হয়। সাম্প্রদায়িক শক্তির বিরুদ্ধে লড়তে আগামী ১৯ জানুয়ারি ব্রিগেডে জনসভার ডাক দেওয়া হয়েছে। ব্রিগেডে এ বারের স্লোগান হবে, ২০১৯, বিজেপি হবে ফিনিশ।’’ বিজেপি এ রাজ্যে একটি আসনও পাবে না বলে দাবি করে পার্থবাবু বলেন, ‘‘দিলীপ ঘোষ এখনই বিসর্জনের বাজনা নিয়ে ঘুরতে পারেন। কারণ, ওরা যতই চেষ্টা করুক, এখানে বিজেপি একটি আসনও পাবে না।’’ তবে তারও আগে আর একটি সভা করা হবে বলে জানিয়েছেন পার্থবাবু। তিনি বলেন, ‘‘আগামী১৯ জানুয়ারি সাম্প্রদায়িক শক্তির বিরুদ্ধে সবাইকে একজোট করতে যে মহতী জনসভার আয়োজন করা হয়েছে তাকে সামনে রেখে আগামী ১৬ নভেম্বর নেতাজি ইন্ডোর স্টেডিয়ামে তৃণমূলের সভা রয়েছে। ওই সভায় প্রধান বক্তা হিসাবে থাকবেন মমতা বন্দ্যোপাধ্যায়।’’ পার্থবাবু জানিয়েছেন, নেতাজি ইন্ডোরের সমাবেশে তৃণমূলের প্রতিটি স্তরের সভাপতিরা উপস্থিত থাকবেন। জেলা, ব্লক এবং পঞ্চায়েত স্তরের প্রতিনিধিদের সঙ্গে থাকবেন পৌর প্রতিনিধিরাও। এ ছাড়াও তৃণমূল ছাত্র সংগঠনের প্রতিটি স্তরের সভাপতি, মহিলা তৃণমূল ব্লকের নেত্রীরাও থাকবেন ওই সমাবেশে। ব্রিগেডের জনসভাকে সফল করতে সাংগঠনিক বিষয় নিয়ে আলোচনার পাশাপাশি নেতাজি ইন্ডোরের সভায় উৎসবের শুভেচ্ছা জ্ঞাপনের ব্যবস্থাও রয়েছে বলেও উল্লেখ করেন পার্থবাবু। তৃণমূলের মহাসচিব এ দিন আরও জানিয়েছেন, ফিরহাদ হাকিমকে তৃণমূলের পৌর দলের সভাপতি করা হয়েছে।